DA Den Europæiske Unions Tidende C 134/15

Rådets begrundelse: Rådets førstebehandlingsholdning (EU) nr. 4/2015 med henblik på vedtagelse af Europa-Parlamentets og Rådets forordning om typegodkendelseskrav for indførelse af et køretøjsmonteret eCall-system, der er baseret på 112-tjenesten, og om ændring af direktiv 2007/46/EF

(2015/C 134/02)

I. INDLEDNING

1. Kommissionen forelagde den 13. juni 2013 ovennævnte forslag til forordning for Rådet og Europa-Parlamentet sammen med et forslag til en afgørelse herom. De to forslag har til formål at sikre indførelsen af den 112-baserede alarmopkaldstjeneste (eCall) i hele Unionen. Rådet vedtog afgørelsen (1) den 8. maj 2014.

2. Det Europæiske Økonomiske og Sociale Udvalg afgav udtalelse den 19. september 2013.

3. Den Europæiske Tilsynsførende for Databeskyttelse afgav udtalelse til Rådet og Europa-Parlamentet den 29. oktober 2013.

4. Europa-Parlamentet (ordfører Olga Sehnalová, IMCO-Udvalget) fastlagde sin førstebehandlingsholdning den 26. februar 2014. Olga Sehnalová blev genvalgt som ordfører efter valget i maj 2014.

5. Rådet vedtog en generel indstilling den 26. maj 2014 (dok. 9879/14). Formandskabet fik mandat til at indlede forhandlinger med Europa-Parlamentet.

6. Der blev afholdt tre triloger den 8. oktober, 11. november og 1. december 2014. På den tredje trilog nåede medlovgiverne til enighed om en kompromistekst. Europa-Parlamentet meddelte derfor Rådet ved skrivelse af 8. december 2014, at Europa-Parlamentet ville stemme for den tekst, Rådet vedtog, uden yderligere ændringer, hvis Rådet vedtog sin førstebehandlingsholdning på grundlag af den aftalte kompromistekst.

II. FORMÅL

7. Denne forordning fastsætter bestemmelserne om typegodkendelseskrav for indførelse af et køretøjsmonteret eCall-system. Ifølge forordningen skal nye typer personbiler og lette erhvervskøretøjer være konstrueret således, at de i tilfælde af en alvorlig ulykke automatisk eller manuelt udløser et nødopkald til alarmnummeret 112. På grund af arten af de oplysninger, der leveres af denne tjeneste, indeholder forslaget også bestemmelser om privatlivets fred og databeskyttelse.

III. ANALYSE AF RÅDETS FØRSTEBEHANDLINGSHOLDNING

A. Generelt

8. Rådet har foretaget adskillige ændringer af det oprindelige forslag. Parallelt hermed har Europa-Parlamentet også vedtaget en række ændringsforslag, som i det væsentlige var meget tæt på dem, der er blevet drøftet i Rådet. Der blev hurtigt opnået en aftale mellem de to institutioner, som kun blev forsinket af valget til Europa-Parlamentet i maj 2014. Rådets førstebehandlingsholdning ændrer derfor delvist Kommissionens oprindelige forslag, idet det er omarbejdet på grundlag af den aftale, der blev indgået med Europa-Parlamentet.

B. De vigtigste politiske spørgsmål

9. 112-baseret eCall

Henvisningen til eCall blev tydeliggjort i hele teksten, herunder i titlen, ved at tilføje, at den specifikt vedrører det 112-baserede eCall.

10. Udvidelse af anvendelsesområdet til systemer, komponenter og separate tekniske enheder

Rådet har fastsat bestemmelser om en udvidelse af forordningens anvendelsesområde til også at omfatte systemer, komponenter og separate tekniske enheder.

11. Undtagelser

Rådet har tilføjet en bestemmelse, der præciserer, hvilke kategorier af køretøjer der er fritaget.

12. Tilføjelse af nye definitioner

Der er tilføjet en række nye definitioner, der præciserer nogle af de begreber, der anvendes i teksten, og som også i fremtiden skal bruges i delegerede retsakter.

13. »Permanent monterede« eCall-systemer

Der blev tilføjet en præcisering i teksten om, at eCall-systemet skal være permanent monteret i køretøjet, når dette indleveres til typegodkendelse.

14. Tredjepartstjenester (TPS)

Rådet tilføjede i teksten, at ejere af køretøjer skal have mulighed for at anvende TPS ud over det 112-baserede eCall-system, samtidig med at det undgik at pålægge TPS forpligtelser.

15. Kompatibilitet med satellitnavigationssystemer

Rådet har fastsat obligatorisk kompatibilitet af eCall-systemet med navigationssystemerne Galileo og Egnos og giver samtidig fabrikanterne mulighed for også at sikre kompatibilitet med andre navigationssystemer.

16. Tilgængelighed for uafhængige operatører

Det er fastsat i teksten, at det 112-baserede eCall-system bør være tilgængeligt med henblik på reparation og vedligeholdelse for uafhængige operatører mod et rimeligt gebyr i overensstemmelse med forordning (EF) nr. 715/2007, der indeholder bestemmelser om adgang til reparations- og vedligeholdelsesinformationer om køretøjer.

17. Regler om beskyttelse af privatlivets fred og personoplysninger

Rådet har ændret Kommissionens oprindelige forslag således, at der gives en klar henvisning til de regler om beskyttelse af personoplysninger, der finder anvendelse, og det fastsættes, at eCall-data kun kan benyttes med henblik på håndtering af nødsituationer, og at de slettes automatisk, at der ikke kan udveksles oplysninger mellem det 112-baserede eCall-system og et tredjepartssystem, samt at instruktionsbogen skal give ejeren oplysninger om databehandlingen i begge systemer.

18. Gennemførelsesretsakter

Rådet har også tilføjet en bestemmelse i teksten, hvorefter visse praktiske foranstaltninger inden for databeskyttelse skal fastsættes i gennemførelsesretsakter og ikke i delegerede retsakter. Der er tilføjet dispositive bestemmelser herom.

19. Kommissionens beføjelser

Rådets tekst bestemmer, at Kommissionens beføjelse til at vedtage delegerede retsakter begrænses til en periode på fem år, som stiltiende forlænges, og at Kommissionen skal udarbejde en rapport vedrørende delegationen af beføjelser ni måneder inden udløbet af femårsperioden.

20. Rapportering og revision

Der er tilføjet en bestemmelse om, at Kommissionen senest i 2021 skal forelægge en evalueringsrapport om resultaterne af eCall og udbredelsen heraf og undersøge, hvorvidt denne forordning kan udvides til at omfatte andre kategorier af køretøjer, og vurdere behovet for en åben platform.

21. Anvendelsesdato

Anvendelsesdatoen er fastsat i forhold til bestemmelserne i afgørelse nr. 585/2014/EU om indførelse af det interoperable EU-dækkende eCall-system. Anvendelsesdatoen er fastsat til den 31. marts 2018.

22. Ændring af bilaget

Bilaget er ændret af Rådet for bedre at afspejle bestemmelserne i artiklerne.

23. Betragtninger

Betragtningerne er ændret af Rådet, så de stemmer overens med de ændrede dispositive dele af forordningen og tager hensyn til visse betænkeligheder fra Europa-Parlamentets side.

IV. KONKLUSION

Rådet har i sin holdning fuldt ud taget hensyn til Kommissionens forslag og til Europa-Parlamentets førstebehandlingsholdning.

Med hensyn til Europa-Parlamentets ændringsforslag bemærker Rådet, at en lang række ændringer allerede — i ånden, delvis eller fuldt ud — er medtaget i dets holdning.

(1) Europa-Parlamentets og Rådets afgørelse nr. 585/2014/EU af 15. maj 2014 om indførelse af det interoperable EU-dækkende eCall-system (EUT L 164 af 3.6.2014, s. 6).